Ingrid Aune var i 2012-2013 politisk rådgiver for utenriksminister Espen Barth Eide. Hun ble sett på som et stort politisk talent og dødsfallet ryster både Trøndelag og det politiske miljøet i Oslo.

– Det er en dypt tragisk hendelse og for Malvik kommune kommer det til å bli et stort savn. Og så tenker jeg selvfølgelig på familien og de nærmeste til ordføreren, sier rådmann i Malvik, Carl-Jacob Midttun.

Han beskriver Aune som en tilstedeværende ordfører, som snakket med alle og som kjent de fleste.

– Hun hadde et stort og ekte engasjement for Malvik, sier Midttun til NRK.

Rådmannen har avbrutt ferien og er på vei hjem. Kommunen har satt krisestab og vareordføreren har fått ansvar for å følge opp ansatte og politisk ledelse.

– Folk reagerer med sjokk og vantro. Dette påvirker alle her. Folk er lei seg. Nå skal vi prøve å stå sammen og ta de mer formelle tingene etter hvert, sier varaordfører Ole Herman Sveian (Sp) til NRK.

Politiet hadde en pressekonferanse torsdag kl. 14.00 om båtulykken i Namsos der Ingrid Aune (33) og Eivind Olav Kjelbotn Evensen (43) omkom. Du trenger javascript for å se video. Politiet hadde en pressekonferanse torsdag kl. 14.00 om båtulykken i Namsos der Ingrid Aune (33) og Eivind Olav Kjelbotn Evensen (43) omkom.

Kjørte på skjær

Klokka 01.44 natt til torsdag ble nødetatene varslet om et kraftig smell og lyden av motor i Namsenfjorden.

De kom raskt til ulykkesstedet, Lokkarskjæret utenfor Namsos.

Kommunepsykolog Eivind Olav Kjeldbotn Evensen ble erklært død ved ankomst Sykehuset Namsos. Tilstanden til kvinnen ble først omtalt som svært alvorlig, kritisk og livstruende.

Politiet opplyste på en pressekonferanse klokka 12.00 i dag at de har avhørt tre vitner. Ingen skal ha vært vitne til selve ulykken, og politiet vil foreløpig ikke spekulere på årsaken.

– Kriminalteknikere og folk fra Havarikommisjonen vil komme og samkjøre etterforskningen sammen med oss, sier politistasjonssjef Snorre Haugdahl.

Politiet kjenner til hvor de to skulle, og båten er fraktet til politihuset i Namsos for nærmere undersøkelser. Den avdøde mannen vil bli obdusert og kriseteam er opprettet. De pårørende er varslet, melder politiet.

Ulykken skjedde på Lokkarskjæret utenfor Namsos Du trenger javascript for å se video. Ulykken skjedde på Lokkarskjæret utenfor Namsos

Vitne hoppet i vannet

– Vi satt i stua, og rundt klokken halv to hørte vi et smell. Det hørtes ut som metall, sier Ingvild Gordon til NRK.

Hun var i et hus like ved, sammen med sønnen Adrian og to andre.

Samtidig som at en av de to andre personene i huset ringte nødnummeret, så Gordon sønnen sin kle av seg for å svømme ut til båten.

– Jeg sier nei, for det er stummende mørke uten måneskinn eller noe annet lys. Men det nytter ikke å snakke med ham.

Ute i vannet ropte sønnen at han hørte motoren på båten og at propellen slo, men det var alt han kunne høre, forteller moren. Hun ropte igjen på sønnen, men fikk beskjed om «ikke mas, vent litt!».

Han måtte gi opp halvveis på grunn av krampe, og kom etter hvert tilbake til land.

– Jeg hoppet uti uten å tenke meg om. Men jeg kom bare halvveis før musklene låste seg, forteller sønnen til NRK.

Det er med stor sorg vi har mottatt budskapet om bortgangen til vår ordfører i Malvik, Ingrid Aune og hennes kjæreste,... Publisert av Trøndelag Arbeiderparti Torsdag 1. august 2019

Var klar for valgkamp

Ingrid Aune ble ordfører i Malvik i 2015, og ville kjempe for fire nye år ved kommunevalget i september. Foto: Morten Kjennerud / Arbeiderpartiet

Ingrid Aune ble valgt som ordfører i Malvik i 2015. Da fikk Ap 40,2 prosent av stemmene. Hun hadde støtte fra SV, MDG og Senterpartiet.

Hun stod oppført som listetopp på Arbeiderpartiets liste i år, og var klar for fire nye år som ordfører. Mange har også spådd henne en karriere som stortingspolitiker.

Trøndelag Ap melder om stor sorg.

– Ingrid har vært en av våre fremste folkevalgte som har gjort en fantastisk jobb for kommunen sin og for Arbeiderpartiet. Mange er i dag preget av en god venns brå bortgang, melder fylkespartiet i en pressemelding.

Partiet nedtoner sin valgkamp i Trøndelag til over helgen.